KIRJALLINEN KYSYMYS E-3579/97 komissiolle esittäjä(t): Klaus Lukas (NI) (13. marraskuuta 1997)

Aihe: Berlaymont

Europe-toimiston 13. - 14. lokakuuta 1997 julkaistussa tiedotteessa nro 7078 (N.S.) ilmoitettiin, että Brysselissä sijaitseva komission Berlaymont-rakennus saastui jälleen täysin uudistustöiden yhteydessä.

Komissiolta pyydetään selvitystä tästä asiasta, eli rakennuksen uudelleen saastumiseen liittyvistä vastuukysymyksistä, kustannuksista ja seurauksista.

Millaisia kustannuksia - nykyiset havainnot huomioiden - olisi aiheutunut täysin uuden rakennuksen pystyttämisestä?

Mitkä ovat Berlaymont-rakennuksen uudistamisen todelliset ja lopulliset kustannukset?

Voidaanko luottaa siihen, että välttämätön seuraava uudistaminen ei enää johda rakennuksen täydelliseen saastumiseen?

Millaisia taloudellisia seurauksia koituu siitä, että muuttoa ei voida toteuttaa suunnitelmien mukaisesti vuonna 2000?

Komission jäsenen Erkki Liikasen komission puolesta antama vastaus (17. joulukuuta 1997)

Berlaymont-rakennuksen asbestinpoistotyömaata koskevat artikkelit lehdistössä ovat saaneet alkunsa hankkeesta vastaavan SA Berlaymont 2000:n ranskalaiselta Technip-yhtiöltä tilaamasta raportista. Raportin tarkoituksena oli esitellä työmaan tämänhetkistä tilannetta ja esittää työn jatkoa koskevia ehdotuksia. Kyseisestä raportista käy ilmi, että työmaan hoidossa on paikoin esiintynyt huomauttamisen varaa, ja niinpä jotkut rakennuksen sisäosien aiemmin puhtaat osat olivat saastuneet.

Komissio ei ole vastuussa työmaan hallinnosta. Töistä vastaa Belgian valtio Rakennushallituksen (Régie des bâtiments) sekä sitä kautta SA Berlaymont 2000:n välityksellä. Komissiolla on vain tarkkailijan rooli, ja se on esittänyt useissa yhteyksissä kommentteja tehdyn työn laadusta.

Tällä hetkellä käynnissä oleva asbestin poistaminen on välttämätöntä, ja sen kautta ratkaistaan Berlaymontin tuleva kohtalo, joksi tulee muodostumaan joko uudelleenrakentaminen tai hävittäminen ja uudelleenrakentaminen. Rakennuksen hävittäminen on kuitenkin mahdotonta ennen asbestin poistamista. Tällä hetkellä käynnissä oleva urakka koskee ainoastaan asbestin poistoa. Uudelleenrakennustyöt voidaan aloittaa, kun kyseinen urakka on päättynyt ja voidaan esittää todistus siitä, että asbestia ei enää esiinny.

Hankkeen viivästymiseen on vaikuttanut suurelta osin se, ettei asbestin poistoa voida ilmeisesti saattaa päätökseen ennen vuoden 1999 puoliväliä eikä uudistustöitä ennen vuoden 2001 loppua. Koska Belgian valtion kanssa tehdyssä sopimuksessa määrätään, että asbestin poistosta johtuvat kustannukset kuuluvat Belgian valtiolle ja että tämän on tarjottavat korvaavat tilat aina siihen asti, kunnes uudistetun rakennuksen käyttöön ottamisesta on kulunut kuusi kuukautta, ei tästä aiheudu kuluja komission budjettiin.

Berlaymontia käsittelevä erikoisryhmä, joka toimii komission yhteydessä, vastaa pääasiassa asbestin poiston jälkeisestä uudistushankkeesta. Se jatkaa yhteistyötä Sa Berlaymont 2000:n kanssa hankkeen rajaamiseksi. Jotta komissio sitoutuisi rahoittamaan Berlaymontin uudelleenrakennustöitä, joiden arvoksi on laskettu 325 miljoonaa ecua sekä lisäksi 50 miljoonaa ecua (perusrakenteiden arvo ennen uudistustöitä), ja ostamaan sen itselleen töiden valmistuttua, se edellyttää kuitenkin asbestin lopullista poistoa koskevan todistuksen esittämistä.